มันนี่ทูเดย์
ไอแบงก์ออกเงินฝากประจำ 11 เดือนผลตอบแทน 3.11%
31 ต.ค. 2557

ไอแบงก์ออกเงินฝากประจำ 11 เดือนผลตอบแทน 3.11% 
นายมนต์ชัย รัตนเสถียร กรรมการและรักษาการผู้จัดการธนาคารอิสลามแห่งประเทศไทย (ไอแบงก์) เปิดเผยว่า ไอแบงก์ออกผลิตภัณฑ์เงินฝากประจำ “คืนความสุข ให้คนออมเงิน” บัญชีเงินฝากประจำ 11 เดือน จ่ายผลตอบแทนทุกเดือน โดยมีผลตอบแทนที่คาดว่าจะได้รับต่อปีสูงสุดถึง 3.11% เพื่อขยายฐานลูกค้าเงินฝากรายย่อย และเป็นการคืนความสุขฉลองครบ 11 ปีของธนาคาร สำหรับผลิตภัณฑ์ “คืนความสุข ให้คนออมเงิน” เป็นเงินรับฝากประจำเพื่อการลงทุน ตามหลักวะกาละฮ์ โดยเปิดบัญชีขั้นต่ำครั้งแรก1 หมื่นบาท ฝากเพิ่มครั้งต่อไปไม่จำกัดจำนวนครั้งและวงเงิน ระยะเวลาแคมเปญตั้งแต่วันที่ 130 พ.ย. 2557
บัวหลวง เอ็มแบงก์กิ้งให้บริการบนระบบวินโดวส์ โฟน
นางปรัศนี อุยยามะพันธุ์ ผู้ช่วยผู้จัดการใหญ่ ธนาคารกรุงเทพ เปิดเผยว่า ธนาคารได้พัฒนาบริการ บัวหลวง เอ็มแบงก์กิ้ง ให้สามารถใช้งานได้บนมือถือระบบปฏิบัติการวินโดวส์ โฟน ทำให้การให้บริการธนาคารทางมือถือครอบคลุมทุกระบบปฏิบัติการสำหรับสมาร์ทโฟนและแท็บเล็ตอย่างครบถ้วน อำนวยความสะดวกให้ลูกค้าสามารถทำธุรกรรมทางการเงินได้ทุกที่ตลอด 24 ชั่วโมง 
นอกจากนี้ ธนาคารกรุงเทพยังนำเสนอฟังก์ชั่น “เช็คยอดเงินทันใจ” (Quick Balance) เพื่อให้ลูกค้าสามารถดูยอดเงินคงเหลือในบัญชีได้ทันทีเมื่อเปิดแอพพลิเคชั่นและเลื่อนแท็บบนหน้าจอ 
สปส.รับสมัครผู้ประกันตนอายุ 65 ปีขึ้นไปถึง 8 ธ.ค.นี้
นางปราณิน มุตตาหารัช เลขาธิการสำนักงานประกันสังคม (สปส.) กล่าวว่า สปส.เปิดให้แรงงานนอกระบบที่มีอายุตั้งแต่ 65 ปีขึ้นไป ได้รับสิทธิประโยชน์และความคุ้มครองกรณีชราภาพ หรือบำนาญชราภาพ โดยสมัครเป็นผู้ประกันตนตามมาตรา 40 ทางเลือกที่ 3 ได้ตั้งแต่บัดนี้ถึงวันที่ 8 ธ.ค. 2557 เท่านั้น เพื่อให้ประชาชนทั่วไปที่ประกอบอาชีพได้สิทธิประโยชน์เงินออมและหลักประกันที่มั่นคง โดยผู้สมัครจ่ายเงินเข้ากองทุนเดือนละ 100 บาท และรัฐบาลร่วมจ่ายเงินอุดหนุนด้วย 100 บาท จะมีเงินออมเดือนละ 200 บาท